b'\n_START_ARTICLE_\nJudith Haspel\n_START_PARAGRAPH_\nJudith Deutsch-Haspel (18. elokuuta 1918 Wien \xe2\x80\x93 20. marraskuuta 2004 Herzliya) oli it\xc3\xa4valtalainen uimari. H\xc3\xa4n oli 1930-luvun menestyksekk\xc3\xa4impi\xc3\xa4 naisuimareita It\xc3\xa4vallassa. H\xc3\xa4nen uimauransa It\xc3\xa4vallassa p\xc3\xa4\xc3\xa4ttyi, kun h\xc3\xa4n kielt\xc3\xa4ytyi kilpailemasta vuoden 1936 kes\xc3\xa4olympialaisissa._NEWLINE_Juutalaisena lapsena Deutschilta ev\xc3\xa4ttiin osallistuminen useimpiin it\xc3\xa4valtalaisiin urheiluseuroihin. H\xc3\xa4n alkoi kilpailla SC Hakoah Wienin, juutalaisen urheiluseuran, riveiss\xc3\xa4. Deutsch osoittautui hyvin taitavaksi uimariksi, ja vuonna 1935 h\xc3\xa4nell\xc3\xa4 oli jo hallussaan jokainen vapaauinnin keskimatkan sek\xc3\xa4 pitk\xc3\xa4n matkan enn\xc3\xa4tys It\xc3\xa4vallassa. Samana vuonna h\xc3\xa4net valittiin It\xc3\xa4vallan parhaaksi naisurheilijaksi ja edustamaan maataan vuoden 1936 kes\xc3\xa4olympialaisiin Berliiniin._NEWLINE_Deutsch ei kuitenkaan suostunut osallistumaan Berliinin olympialaisiin. Yhdess\xc3\xa4 Ruth Langerin ja Lucie Goldnerin kanssa h\xc3\xa4n j\xc3\xa4tt\xc3\xa4ytyi kisoista pois Natsi-Saksan juutalaisvainojen vuoksi. Poisj\xc3\xa4tt\xc3\xa4ytyminen suututti It\xc3\xa4vallan urheiluviranomaisia, ja Deutsch asetettiin kilpailukieltoon. Deutsch muutti Palestiinan, ja edusti siit\xc3\xa4 l\xc3\xa4htien Israelia. It\xc3\xa4vallan urheiluviranomaiset poistivat t\xc3\xa4st\xc3\xa4 suivaantuneina kaikki Deutschin enn\xc3\xa4tykset uintitilastoista._NEWLINE_Vuonna 1995 It\xc3\xa4vallan parlamentti esitti anteeksipyynn\xc3\xb6n Deutschille ja poistatutti Deutschia vastaan tehdyt sanktiot. Vuoden 2004 dokumentissa Muistoja uima-altaalta ("Watermarks"), joka kertoo SC Hakoah Wienin naisuimajoukkueesta, Haspel muistelee uimauraansa. Dokumentin ilmestymisvuonna Haspel menehtyi 86-vuotiaana Herzliyassa, Israelissa.'